“ครม.” หนุนไทยเป็นเจ้าภาพ จัด “Moto GP” ปี 64-68 เคาะกรอบวงเงิน 900 ลบ. สมทบค่าลิขสิทธิ์
ที่ประชุม “ครม.” เห็นชอบไทยเสนอตัวเป็นเจ้าภาพจัดการแข่งขัน “Moto GP” ปี 64-68 เคาะกรอบวงเงิน 900 ลบ. สมทบค่าลิขสิทธิ์ คาดสร้างมูลค่าทางเศรษฐกิจกว่า 3 พันลบ.
ที่ประชุม “ครม.” เห็นชอบไทยเสนอตัวเป็นเจ้าภาพจัดการแข่งขัน “Moto GP” ปี 64-68 เคาะกรอบวงเงิน 900 ลบ. สมทบค่าลิขสิทธิ์ คาดสร้างมูลค่าทางเศรษฐกิจกว่า 3 พันลบ.
8 ก.ค. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (8 ก.ค.63) เห็นชอบให้ประเทศไทยเสนอตัวเป็นเจ้าภาพการจัดการแข่งขันรถจักรยานยนต์ชิงแชมป์โลกรายการ Moto GP ประจำปี 2564-2568 (5 ปี) ที่ จ.บุรีรัมย์ ตามที่กระทรวงท่องเที่ยวและกีฬาเสนอ
โดยอนุมัติกรอบวงเงินสมทบค่าลิขสิทธิ์ 50% คิดเป็น 900 ล้านบาท จากทั้งหมด 50 ล้านยูโร หรือคิดเป็นเงินไทย 1,800 ล้านบาท ส่วนค่าจัดการแข่งขันจะขอรับการสนับสนุนจากเอกชนเป็นลำดับแรก
สำหรับประเทศไทยประสบความสำเร็จในจัดการแข่งขันรถจักรยานยนต์ชิงแชมป์โลกรายการ Moto GP มาแล้วตั้งแต่ปี 61-62 แม้ปี 63 ยังไม่สามารถจัดได้ แต่ที่ผ่านมาไทยก็ได้รับเลือกให้เป็นสนามแข่งขันที่สุดในโลกประจำปี 61 และมีผู้เข้าชมมากที่สุดในฤดูกาล เป็นการแสดงถึงศักยภาพในการจัดการแข่งขันกีฬาระดับโลก อีกทั้งยังเป็นการสร้างมูลค่าทางเศรษฐกิจกว่า 3 พันล้านบาท รวมไปถึงการกระจายรายได้ในพื้นที่โดยเฉพาะจังหวัดบุรีรัมย์และจังหวัดใกล้เคียง
  “การเป็นเจ้าภาพจัดการแข่งขันตลอด 5 ปี จะใช้งบประมาณทั้งสิ้น 3,248 ล้านบาท ส่วนการจัดแข่งขันประจำปี 63 หากสามารถจัดได้ เบื้องต้นกำหนดไว้วันที่ 21-22 พ.ย.63 อย่างไรก็ตามต้องดูความพร้อมและสถานการณ์โรคโควิด-19 รวมถึงปฏิบัติตามมาตรการสาธารณสุขอย่างเคร่งครัด” น.ส.ไตรศุลี กล่าว